section_heading: Znamenitosti
paragraph_text: Iz 15. stoljeća potječe crkvica Sv.Andrije, podignuta na samoj obali (rt Sv. Andrije). Obnovljena je 1984. godine. Crkva je jednobrodna građevina pravokutnog tlocrta s ravnim začeljem. Ulazna vrata na glavnom pročelju zaključena su šiljatim lukom, dok se na južnom zidu nalaze još jedna zazidana vrata s polukružnim lukom. Uglovi su ojačani masivnijim kamenovima, od kojih se na jednom iščitava klesarski znak AR, te na kamenu iznad njega grb s križem. Kapela ima ravni ožbukani strop. Dva antička kamena fragmenta s natpisom uzidana su u sjeverni i pročelni zid.<ref> Na području između Rapca i Labina (do kuda se može doći jednim ogrankom pješačke staze) nalaze se ostaci romaničke crkve Sv.Hadrijana iz 12. ili 13. stoljeća. Nedaleko crkve Sv.Andrije nalaze se i tri umjetničke intervencije. Radi se o brončanoj skulpturi "Kupačica" akademskog kipara Mate Čvrljka (1964.) uz samu šetnicu,<ref> "Perle" Vaska Lipovca na stijeni uz more (1996.),<ref> te još jedna skulptura Mate Čvrljka "Odmaranje", koja je do 2021. bila postavljena u ambijentu hotela "Marina" (1985.),<ref> a potom je premještena na područje Girandelle.<ref> Na drugoj strani zaljeva nalazi se "teleferika", odnosno betonski ostaci nekadašnje luke za pretovar boksita koji se vadio u okolici. Od tog mjesta do naselja Cere vodila je desetak kilometara duga žičara pomoću koje je boksit dopreman u Rabac. Žičara se tu nalazila od 1925. godine, pa do poslije Drugog svjetskog rata.<ref>